**Предложена организација васпитно-образовног рада у другом циклусу**

Поштовани родитељи,

Уочи почетка нове школске године обавештавамо вас о новом начину организације рада у околностима на које утиче опасност од ширења вируса ковид-19.

По налогу Министарства просвете, науке и технолошког развоја школе су у обавези да организују наставу на начин који штити здравље ученика и запослених. Школа је добила одређене моделе наставе од стране Школске управе и надлежног министарства, и Наставничко веће је разматрало и усвојило модел који одговара броју ученика наше школе, као и просторним и кадровским капацитетима. Предлог модела упутили смо надлежним институцијама на верификацију и очекујемо да ће бити усвојен.

Такође, добили смо мере и препоруке које имају за циљ сузбијање ширења вируса ковид-19 и настојаћемо да испоштујемо све мере прописане од стране Кризног штаба и наложене од стране Министарства просвете, науке и технолошког развоја.

Ученици који су се определили за долазак у школу имаће часове организоване по класичном распореду часова, али ће појединачни часови трајати по 30 минута, са малим одморима у трајању од по пет минута и великим одморима у трајању од 15 минута и 20 минута.

Неће бити наставе кабинетског типа, већ ће једну учионицу користити једно одељење црвене и једно одељење плаве смене.

Сва одељења и даље су распоређена на црвену и плаву смену. Свако одељење биће подељено у две групе – групу А и групу Б. Ниједна група неће бројати више од 15 ученика, како је прописало Министарство просвете. Критеријум поделе ученика на групе биће азбучни ред у прозивнику Дневника рада.

Школска година почиње 1. септембра 2020. године и преподневну смену чине одељења црвене смене, а поподневну одељења плаве смене. Те недеље у (понедељак), среду и петак у школу долази група А, док група Б прати наставу која ће бити емитована на програмима РТС-а. У уторак и четвртак у школу долази група Б, док група А прати телевизијске лекције.

Друге недеље септембра у понедељак, среду и петак у школи су групе Б плаве (пре подне) и црвене смене (после подне), а у уторак и четвртак групе А обе смене.

Трећа недеља септембра је преподневна за црвену смену и поподневна за плаву смену. Тада су у понедељак, среду и петак у школи Б групе обе смене, а у уторак и четвртак А групе обе смене.

Четврте недеље септембра у понедељак, среду и петак долазе групе А, свака у своју смену, док у уторак и четвртак долазе групе Б.

На тај начин заокружујемо једну целину коју чине равномерна заступљеност свих часова непосредне наставе у школи за ученике група А и Б.

О евентуалним изменама у прописаној организацији рада благовремено ћете бити информисани од стране одељењских старешина.

Поред телевизијских лекција, у данима када прате тв наставу, ученици ће имати подршку предметних наставника у виду консултација, додатних материјала, вежби, домаћих задатака и слично путем платформи за учење на даљину. На нивоу целе школе биће коришћена једна платформа за учење на даљину, а о детаљима ћете бити обавештени од стране одељењских старешина када платформа буде заживела.

 **Сатница часова и одмора**

|  |  |
| --- | --- |
| После подне | Пети-шести-седми-осми разред/ група А или Б |
| 1.час | 14.00- 14.30 |
| 2.час | 14.35-15.05 |
| Велики одмор | 15.05-15.20 |
| 3.час | 15.20- 15.50 |
| 4.час | 15.55-16.25 |
| Пауза за дезинфекцију и велики одмор | 20 минута |
| 5.час | 16.45 -17.15 |
| 6.час | 17.20-17.50 |

|  |  |
| --- | --- |
| Пре подне | Пети-шести-седми-осми разред/ група А или Б |
| 1.час | 8.00- 8.30 |
| 2.час | 8.35-9.05 |
| Велики одмор | 9.05-9.20 |
| 3.час | 9.20- 9.50 |
| 4.час | 9.55-10.25 |
| Пауза за дезинфекцију и велики одмор | 20 минута |
| 5.час | 10.45 -11.15 |
| 6.час | 11.20-11.50 |

Сатница је фиксна и неће бити померања током радног дана.

У нади да ћемо успешно савладати изазове које носи нова школска година, желимо вам срећан почетак и успешну школску 2020/21. годину.

Ваша школа „20. октобар“